CELEX: 32019D1005
Language: fi
Date: 2019-06-19 00:00:00
Title: Komission täytäntöönpanopäätös (EU) 2019/1005, annettu 19 päivänä kesäkuuta 2019, sen määrittämisestä, että etuustullin väliaikainen suspendoiminen ei ole aiheellista Nicaraguasta peräisin olevien banaanien tuonnissa

20.6.2019   
               
               
                  FI
               
               
                  Euroopan unionin virallinen lehti
               
               
                  L 163/101
               
            
         KOMISSION TÄYTÄNTÖÖNPANOPÄÄTÖS (EU) 2019/1005,
         annettu 19 päivänä kesäkuuta 2019,
         sen määrittämisestä, että etuustullin väliaikainen suspendoiminen ei ole aiheellista Nicaraguasta peräisin olevien banaanien tuonnissa
         EUROOPAN KOMISSIO, joka
         ottaa huomioon Euroopan unionista tehdyn sopimuksen ja Euroopan unionin toiminnasta tehdyn sopimuksen,
         ottaa huomioon Euroopan unionin ja sen jäsenvaltioiden sekä Keski-Amerikan välisestä assosiaatiosta tehdyn sopimuksen kahdenvälisen suojalausekkeen ja banaaneja koskevan vakautusmekanismin täytäntöönpanosta 15 päivänä tammikuuta 2013 annetun Euroopan parlamentin ja neuvoston asetuksen (EU) N:o 20/2013 (1) ja erityisesti sen 15 artiklan 2 kohdan,
         sekä katsoo seuraavaa:
         
                     (1)
                  
                  
                     Banaaneja koskeva vakautusmekanismi otettiin käyttöön Euroopan unionin ja sen jäsenvaltioiden sekä Keski-Amerikan välisestä assosiaatiosta tehdyllä sopimuksella (2), jäljempänä ’sopimus’, jota ryhdyttiin väliaikaisesti soveltamaan Keski-Amerikan valtioissa vuoden 2013 aikana ja Nicaraguassa 1 päivänä elokuuta 2013.
                  
               
                     (2)
                  
                  
                     Asetuksella (EU) N:o 20/2013 täytäntöön pannun vakautusmekanismin mukaisesti sen jälkeen, kun jostakin asianomaisesta maasta peräisin oleville tuoreille banaaneille (Euroopan unionin yhdistetyn nimikkeistön nimike 0803 90 10, 1.1.2012) määritetty kynnystuontimäärä ylittyy, komissio hyväksyy täytäntöönpanosäädöksen, jossa se joko väliaikaisesti suspendoi kyseessä olevasta maasta peräisin olevien banaanien tuontiin sovellettavan etuustullin tai päättää, että tällainen suspendointi ei ole aiheellinen.
                  
               
                     (3)
                  
                  
                     Nicaraguasta peräisin olevien tuoreiden banaanien tuonti unioniin ylitti 25 päivänä maaliskuuta 2019 asetuksen (EU) N:o 20/2013 liitteessä vahvistetun kynnystuontimäärän 14 500 tonnia.
                  
               
                     (4)
                  
                  
                     Asetuksen (EU) N:o 20/2013 15 artiklan 3 kohdan mukaisesti komissio tarkasteli kyseisen tuonnin vaikutusta banaanien markkinatilanteeseen unionissa voidakseen päättää, olisiko etuustulli suspendoitava vai ei. Komissio tarkasteli kyseisen tuonnin vaikutusta unionin hintatasoon, muista lähteistä peräisin olevan tuonnin kehitystä ja unionin tuoreiden banaanien markkinoiden yleistä vakautta.
                  
               
                     (5)
                  
                  
                     Vuoden 2019 kynnystuontimäärän ylittyessä Nicaraguasta peräisin olevien tuoreiden banaanien osuus unioniin tulevasta tuoreiden banaanien tuonnista, johon sovelletaan banaaneja koskevaa vakautusmekanismia, oli 1,5 prosenttia.
                  
               
                     (6)
                  
                  
                     Tuontimäärät suurista viejämaista, joiden kanssa unionilla myös on vapaakauppasopimukset, olivat samaan aikaan 14,4 prosenttia (Kolumbia), 19,3 prosenttia (Ecuador) ja 16,9 prosenttia (Costa Rica) niille määritetyistä kynnystuontimääristä. Vakautusmekanismin ”käyttämättömät” määrät (noin 5 miljoonaa tonnia) ovat paljon korkeammat kuin Nicaraguasta 25 päivänä maaliskuuta 2019 mennessä kokonaisuudessaan tuodut määrät (15 600 tonnia).
                  
               
                     (7)
                  
                  
                     Vuoden 2019 kahden ensimmäisen kuukauden aikana Nicaraguasta tulleen tuonnin hinta oli keskimäärin 572 euroa/tonni, joka on 16 prosenttia alhaisempi kuin muun unioniin tulevan tuoreiden banaanien tuonnin keskihinta (648 euroa/tonni). Vuonna 2018 Nicaraguasta tuotujen banaanien keskihinta oli 26 prosenttia alhaisempi kuin muun unioniin tulevan tuoreiden banaanien tuonnin keskihinta.
                  
               
                     (8)
                  
                  
                     Vaikka maailmanlaajuisesti banaanien keskimääräinen tukkuhinta tammi-helmikuussa 2019 oli 8,3 prosenttia alhaisempi kuin vastaava hinta tammi-helmikuussa 2018 (944 euroa/tonni tammi-helmikuussa 2019, 1 029 euroa/tonni tammi-helmikuussa 2018), unionissa tuotettujen banaanien keskimääräinen tukkuhinta tammi-helmikuussa 2019 oli 7,7 prosenttia korkeampi kuin tammi-helmikuussa 2018 (1 086 euroa/tonni tammi-helmikuussa 2019, 1 008 euroa/tonni tammi-helmikuussa 2018).
                  
               
                     (9)
                  
                  
                     Koska banaanien tuonti Nicaraguasta on vähäistä, sillä ei ole ollut vaikutusta banaanin markkinahintaan unionissa. Näin ollen ei ole mitään viitteitä siitä, että unionin markkinoiden vakaus olisi häiriintynyt Nicaraguasta peräisin olevien tuoreiden banaanien tuonnille määritetyn vuotuisen kynnystuontimäärän ylittymisestä tai että ylityksellä olisi ollut merkittäviä vaikutuksia unionin tuottajien tilanteeseen.
                  
               
                     (10)
                  
                  
                     Ei ole myöskään havaittavissa merkkejä unionin markkinoiden vakavan heikentymisen uhkasta tai unionin syrjäisimpien alueiden taloudellisen tilanteen vakavasta heikentymisestä maaliskuussa 2019.
                  
               
                     (11)
                  
                  
                     Näin ollen Nicaraguasta peräisin olevien banaanien tuontiin sovellettavan etuustullin suspendoiminen ei ole tässä vaiheessa aiheellista.
                  
               
                     (12)
                  
                  
                     On syytä muistaa, että vuonna 2018 tuonti Nicaraguasta ylitti kynnysarvon 10 päivänä huhtikuuta ja että kyseisen vuoden loppuun mennessä sen määrä oli 81 000 tonnia. Komissio totesi kuitenkin myöhemmin tekemässään analyysissä, ettei kyseinen tuonti eikä muu vakautusmekanismin soveltamisalaan kuuluvista maista peräisin oleva tuonti aiheuttanut häiriöitä unionin markkinoilla.
                  
               
                     (13)
                  
                  
                     Koska vuotuinen kynnystuontimäärä ylittyi jo maaliskuussa ja vaikka Nicaraguasta unioniin tuleva kokonaistuonti on vähäistä, komissio seuraa tilanteen kehittymistä ja toteuttaa tarvittaessa toimenpiteitä myöhemmin.
                  
               
                     (14)
                  
                  
                     Asetuksen (EU) N:o 20/2013 14 artiklan 4 kohdan mukaan tämän päätöksen olisi tultava voimaan kiireellisesti,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Nicaraguasta peräisin olevien, Euroopan unionin yhdistetyn nimikkeistön nimikkeeseen 0803 90 10 kuuluvien tuoreiden banaanien tuontiin sovellettavan etuustullin väliaikainen suspendoiminen ei ole tarpeen.
         
         
            2 artikla
            Tämä päätös tulee voimaan päivänä, jona se julkaistaan Euroopan unionin virallisessa lehdessä.
         
         
            Tehty Brysselissä 19 päivänä kesäkuuta 2019.
            
               
                  Komission puolesta
               
               
                  Puheenjohtaja
               
               Jean-Claude JUNCKER
            
         
         
            (1)  EUVL L 17, 19.1.2013, s. 13.
         
            (2)  EUVL L 346, 15.12.2012, s. 3.